«Έχουμε λευκό καπνό! Το κόμμα του DiEM25 στην Ελλάδα βαπτίστηκε από τα μέλη του κινήματός μας, με την συναίνεση της συντριπτικής πλειοψηφίας, ένα μήνα σχεδόν πριν την Ιδρυτική Συνδιάσκεψη» ανακοινώνει στην προσωπική του ιστοσελίδα ο πρώην υπουργός Οικονομικών για το νέο κόμμα, αποκαλύπτοντας το όνομα του ελληνικού κόμματος που θα «ακούει» στο ΜέΡΑ25, δηλαδή Μέτωπο Ευρωπαϊκής Ρεαλιστικής Ανυπακοής.



«Αυτό άλλωστε είναι το «διαφορετικό» που φέρνει το DiEM25 στη πολιτική ζωή της Ελλάδας και των υπόλοιπων ευρωπαϊκών χωρών: τον αυθεντικά ριζοσπαστικό, δημοκρατικό, ευρωπαϊκό διεθνισμό που, εντός του κινήματός μας τουλάχιστον, έχει ήδη γίνει πραγματικότητα» συνεχίζει, ενώ ακολούθως αναλύει τις βάσεις του εγχειρήματος.

Και το όνομα του ελληνικού κόμματός μας, που μόλις ενέκριναν οι υπεύθυνα ανυπάκουοι ευρωπαϊστές του DiEM25, είναι… https://t.co/X4xEm84ilG — Yanis Varoufakis (@yanisvaroufakis) February 14, 2018



Όπως εξηγεί στο βίντεο που παραθέτει ο Γ. Βαρουφάκης, το κόμμα θα βασιστεί στο τρίπτυχο Ευρωπαϊκός Διεθνισμός, Οικονομικός Ορθολογισμός και Κοινωνική Απελευθέρωση.



«Επειδή κουραστήκαμε στην ατελείωτη νύχτα των Μνημονίων (που όλο “τελειώνουν” μονιμοποιούμενα). Και επειδή, άλλωστε, “diem” σημαίνει, στα λατινικά, “μέρα”…» τονίζει ο δημοφιλής οικονομολόγος. Παρακολουθείστε το βίντεο:







Γιατί «μέτωπο»; Επειδή η Ελλάδα ασφυκτιά και ερημοποιείται σε μια Ευρώπη που παραπαίει και αποδομείται. Επειδή όσο χώρες όπως η Ελλάδα ασφυκτιούν η Ευρώπη θα παραπαίει, ενισχύοντας την ασφυξία της πατρίδας μας Μόνο ένα πλατύ, συμφιλιωτικό, πανευρωπαϊκό μέτωπο εναντίον της ολιγαρχίας-δίχως-σύνορα, που ευθύνεται για την χρεοδουλοπαροικία της Ελλάδας, μπορεί να δώσει ανάσες στην χώρα, ελπίδα και ανακούφιση στους πολίτες. Γιατί «ευρωπαϊκή ρεαλιστική ανυπακοή»; Επειδή ο μόνος τρόπος να είναι κανείς υπεύθυνος σήμερα είναι να μην υπακούει στις παράλογες πολιτικές που ερημοποιούν την χώρα. Επειδή ο μόνος τρόπος να επιστρέψει ο σεβασμός στον Κοινοβουλευτισμό, στο Σύνταγμα, στην απλή λογική είναι να τερματιστεί η τυφλή υπακοή «προς τας υποδείξεις» της τρόικας εξωτερικού κι εσωτερικού. Οι αυθεντικά ευρωπαϊστές σήμερα αρνούνται να υπακούουν δουλικά στους ανίκανους ψευδο-τεχνοκράτες που, στον βωμό στενών ολιγαρχικών συμφερόντων, καταστρέφουν την Ελλάδα, απαξιώνοντας παράλληλα την Ευρώπη.

«Μόνο ένα πλατύ, συμφιλιωτικό, πανευρωπαϊκό μέτωπο εναντίον της ολιγαρχίας-δίχως-σύνορα, που ευθύνεται για την χρεοδουλοπαροικία της Ελλάδας, μπορεί να δώσει ανάσες στην χώρα, ελπίδα και ανακούφιση στους πολίτες» αναφέρει μεταξύ άλλων στην ανακοίνωση για το όνομα του ελληνικού κόμματος.



Όπως αναφέρει, τις επόμενες μέρες κι εβδομάδες, η απόφαση των μελών θα μετουσιωθεί στην Ιδρυτική Διακήρυξη του ΜέΡΑ25. Την Τρίτη 20/2 στην Καλαμάτα (7.30μμ στο Δημοτικό Πνευματικό Κέντρο) θα πραγματοποιηθεί προσυνεδριακή εκδήλωση, ενώ στις 26ης Μαρτίου 2018 θα λάβει χώρα η Ιδρυτική Συνδιάσκεψη μας στην Αθήνα, όπου θα αποκαλυφθεί το Πρόγραμμα Πολιτικής του κόμματος.